Diari Oficial de la Generalitat Valenciana


Sumari del DOGV 9913, del 12-08-2024 (2024/8314)

DECRET 101/2024, de 2 d’agost, del Consell, pel qual es regulen els preus públics dels servicis acadèmics i complementaris universitaris.
-----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/08/02/101/dof/vci/html**

### Dades del document

Número de DOGV
:   9913

Data del DOGV
:   12-08-2024

Secció del DOGV
:   I. DISPOSICIONS GENERALS

Número del document
:   2024/8314

CVE
:   NMMO-C-6901-6501

Data del document
:   02-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Educació, Universitats i Ocupació
    * fixació de preus
    * universitat
    * preus

PREÀMBUL

Al llarg dels anys, els ingressos generats pels servicis acadèmics universitaris en la Generalitat han sigut gestionats a través de la configuració d’estos com a taxes, segons el que s’establix en la Llei 20/2017, de 28 de desembre, de taxes. Este marc normatiu, situat en el seu capítol III, títol XIV, regulava les taxes en l’àmbit de l’ensenyament universitari i el Consell, per la seua banda, establia anualment els imports corresponents mitjançant el decrets.

No obstant això, després de dur a terme una anàlisi exhaustiva de la legislació, s’ha identificat que en la disposició addicional quinta de la Llei 8/1989, de 13 d’abril, de taxes i preus públics, s’establix que les taxes acadèmiques i altres drets esmentats en la lletra b de l’apartat 3 de l’article 54 de la Llei orgànica 11/1983, de 25 d’agost, de reforma universitària, adquirixen la consideració de preus públics i es regularan d’acord amb el que s’establix en l’article esmentat. Este precepte troba suport en la Sentència del Tribunal Constitucional 185/1995, de 14 de desembre, que reitera la transformació de la naturalesa d’estes taxes en preus públics, i les aparta del principi de reserva legal.

Per a abordar esta situació i amb la necessitat de regular esta figura tenint en compte la seua verdadera naturalesa jurídica, garantint la màxima coherència en la tècnica fiscal, s’ha introduït a través de la Llei 7/2023, de 26 de desembre, de mesures fiscals, de gestió administrativa i financera i d’organització de la Generalitat, una disposició transitòria en la Llei 20/2017, de 28 de desembre, de taxes, que establix que «El capítol III del títol XIV d’esta llei, regulador de les taxes en matèria d’ensenyament universitari, mantindrà la seua vigència mentres no entre en vigor, una vegada posat en coneixement del Consell Valencià d’Universitats i de Formació Superior, un decret del Consell que regule tots els aspectes substantius i formals necessaris per a l’exigència dels preus públics que, en la seua substitució, resulten exigibles.»

Per a complir esta disposició, s’ha procedit a elaborar el present decret del Consell que regula els preus públics dels servicis acadèmics i complementaris universitaris.

D’altra banda, cal assenyalar que l’article 57.4.b de la Llei orgànica 2/2023, de 22 de març, del sistema universitari, establix que, en el cas d’estudis conduents a l’obtenció de títols universitaris de caràcter oficial, els preus públics i drets seran fixats per la comunitat autònoma o administració corresponent, dins d’un marc general de contenció o reducció progressiva dels preus públics. En conseqüència, el Consell té la facultat per a fixar anualment els imports d’estos, així com introduir noves titulacions o servicis complementaris universitaris susceptibles de ser retribuïts per mitjà de preus públics.

Els preus públics fixats en este decret estaran vigents des de l’entrada en vigor fins a la derogació o actualització d’este.

El present decret establix modalitats d’exempció parcial o total d’estos preus i es para especial atenció a les persones víctimes de violència de gènere, víctimes de terrorisme, a les famílies nombroses i monoparentals, així com a les persones amb dependència i discapacitat, per a garantir-ne l’accés als estudis universitaris i la permanència en estos. Cal destacar que s’establix una exempció en el pagament dels preus públics per a les persones subjectes al sistema de protecció de menors o al sistema judicial de reeducació, així com a les persones refugiades, als participants en operacions internacionals de pau i seguretat i a les persones beneficiàries de la prestació de l’ingrés mínim vital i de la renda valenciana d’inclusió.

En la present norma s’introduïxen diverses novetats de rellevància, entre les quals destaca la diferenciació de preu en el cas dels estudiants estrangers que no tenen la condició de residents, exclosos els nacionals d’estats membres de la Unió Europea i aquells als quals siga aplicable el règim comunitari. Esta diferenciació de preus respon a la necessitat d’ajustar els costos dels servicis acadèmics universitaris; s’assegura així la sostenibilitat financera de les institucions educatives i l’accés equitatiu a l’educació superior.

La perspectiva de gènere s’ha tingut en compte en la redacció d’esta norma, i s’adequa als principis de bona regulació previstos en l’article 129 de la Llei 39/2015, d’1 d’octubre, del procediment administratiu comú de les administracions públiques —principis de necessitat, eficàcia, proporcionalitat, seguretat jurídica, transparència, i eficiència—.

En compliment dels principis de necessitat i eficàcia, així com en atenció al mandat de les normes anteriorment esmentades i per raons d’interés general, resulta imperatiu determinar els preus públics que regiran per als estudis conduents a l’obtenció de títols oficials i servicis complementaris d’índole acadèmica.

Respecte als principis d’eficiència i eficàcia, s’establixen les directrius específiques per a l’abonament dels preus públics en les universitats, destinats a sufragar els servicis acadèmics i complementaris universitaris proporcionats per les institucions.

D’acord amb el principi de proporcionalitat, s’incorpora la regulació essencial per a abordar la necessitat de desplegament del marc normatiu en el qual s’emmarca. Complix amb el principi de seguretat jurídica, ja que es presenta de manera coherent en relació amb el marc jurídic nacional, autonòmic i de la Unió Europea.

Pel que fa al principi de transparència, en l’elaboració de la normativa s’han seguit rigorosament els diversos tràmits inherents a la participació pública, incloent-hi la consulta pública prèvia i els procediments d’informació pública. A més, s’ajusta a la normativa relacionada amb la publicitat activa del procés d’elaboració de reglaments.

Estes circumstàncies es van posar en coneixement del Consell Interuniversitari Valencià d’Estudiants el 13 de novembre de 2023, i del Ple del Consell Valencià d’Universitats i de Formació Superior l’11 de març de 2024.

En conseqüència, d’acord amb el que establix la disposició transitòria única de la Llei 20/2017, de 28 de desembre, de la Generalitat, de taxes, a proposta del conseller d’Educació, Cultura, Universitats i Ocupació, amb la deliberació prèvia del Consell, en la seua reunió 2 d'agost de 2024, amb tots els informes preceptius sol·licitats i d'acord amb el Consell Jurídic Consultiu,

DECRETE

*Article 1. Objecte i àmbit aplicable*

1. El present decret té per objecte regular els preus públics que regiran per a la prestació de servicis acadèmics d’educació superior en les universitats públiques de la Comunitat Valenciana, conduents a l’obtenció de títols de caràcter oficial i validesa en tot el territori nacional, així com per a la prestació d’altres servicis complementaris acadèmics de naturalesa administrativa.

2. El present decret no serà aplicable a l’import de les tarifes per la realització d’estudis conduents a títols o diplomes que no tinguen caràcter oficial.

*Article 2. Preus públics per servicis acadèmics*

L’import dels preus públics es fixa en l’annex I, d’acord amb els tipus d’ensenyament que es troben regulats pel Reial decret 822/2021, de 28 de setembre, pel qual s’establix l’organització dels ensenyaments universitaris i del procediment d’assegurament de la seua qualitat:

1. Ensenyaments conduents a títols de grau universitari

L’import de les assignatures matriculades en els estudis universitaris de grau es calcularà de conformitat amb el nombre de crèdits assignats a cada una d’estes, dins del nivell d’experimentalitat (d’acord amb l’annex III d’este decret) en què es troben els ensenyaments conduents al títol oficial que es pretén obtindre i segons el nombre de vegades que s’haja matriculat l’assignatura d’acord amb els preus públics establits en l’annex I d’este decret.

2. Ensenyaments conduents a títols de màster universitari

En el present decret es distingixen els preus públics dels ensenyaments de màster en tres grups: un primer grup d’ensenyaments de màster que habiliten per a l’exercici d’activitats professionals regulades a Espanya o ensenyaments assimilables; un segon grup dels estudis de màster no habilitants o no compresos en el grup anterior, i, finalment, un grup d’estudis de màster amb preu excepcional.

L’import de les assignatures matriculades en els estudis de màster universitari es calcularà de conformitat amb el nombre de crèdits assignats a cada una d’estes, si és el cas, dins del nivell d’experimentalitat (d’acord amb l’annex III d’este decret) en què es troben els ensenyaments conduents al títol oficial que es pretén obtindre, i segons el nombre de vegades que s’haja matriculat l’assignatura d’acord amb els preus públics establits en l’annex I d’este decret.

3. Estudis i especialitats

En l’annex I del present decret s’establixen els preus públics dels (1) estudis d’especialitats mèdiques que no requerixen formació hospitalària, a la qual es referix l’apartat tercer de l’annex del Reial decret 127/1984, d’11 de gener, pel qual es regula la formació mèdica especialitzada i l'obtenció del títol de Metge Especialista en unitats docents acreditades, (2) especialitat d'anàlisis clíniques (de Farmàcia) en escoles professionals reconegudes pel Reial decret 2708/1982, de 15 d'octubre, pel qual es regulen els estudis d'especialització i l'obtenció del títol de Farmacèutic Especialista i (3) especialitat d'infermeria, en unitats docents acreditades segons el Reial decret 450/2005, de 22 d'abril, sobre especialitats d'Infermeria.

4. Ensenyaments de doctorat

A l’efecte d’establiment de preus públics, per als ensenyaments de doctorat es fixa un preu públic per la tutela acadèmica del doctorat en l’annex II. En els casos en què, a més, s’hagen assignat complements formatius, els preus dels ECTS assignats es correspondran amb els preus públics dels màsters oficials a què corresponguen.

*Article 3. Preus públics per assignatura sense docència*

En les assignatures oferides sense docència amb dret a examen, s’abonarà per cada crèdit el vint-i-cinc per cent (25 %) del preu establit per als crèdits corresponents de l’annex I. En el cas que els estudiants puguen rebre docència per altres mitjans alternatius amb càrrec als recursos de la universitat, s’abonarà l’import íntegre. En els crèdits corresponents a pràctiques i treballs de fi de grau o fi de màster, es pagaran els imports íntegres.

*Article 4. Preus públics pel reconeixement i transferència del crèdit*

1. Els estudiants que obtinguen el reconeixement o la transferència de crèdits per estudis o activitats realitzades en qualsevol centre d’educació superior abonaran a la universitat el vint-i-cinc per cent (25 %) dels imports establits en l’annex I.

2. Igualment, s’abonarà el vint-i-cinc per cent (25 %) del preu de la matrícula corresponent a crèdits per activitats universitàries previstes en l’article 10.9 del Reial decret 822/2021, de 28 de setembre, pel qual s’establix l’organització dels ensenyaments universitaris i del procediment d’assegurament de la seua qualitat, quan la universitat, a sol·licitud de la persona que forme part de l’estudiantat, els reconega com a crèdits d’esta naturalesa.

3. La resta dels preus públics no previstos en els apartats anteriors per altres reconeixements s’abonaran íntegrament.

*Article 5. Preus públics per servicis complementaris*

Les avaluacions i proves, les expedicions de títols i els drets de secretaria subjectes a preus públics, i la seua quantia, són els que s’assenyalen en l’annex II.

*Article 6. Preus públics per a estudiants estrangers*

1. Als estudiants estrangers que no tinguen la condició de residents, excloent-ne els nacionals d’estats membres de la Unió Europea i aquells als quals siga aplicable el règim comunitari, se’ls aplicarà el doble dels preus públics establits en l’annex I per als servicis acadèmics universitaris, sense que el preu corresponent puga excedir el cent per cent (100 %) del cost del servici acadèmic.

2. Queden exceptuats de l’apartat anterior els màsters amb preu especial interuniversitari amb universitats espanyoles i aquells màsters amb preu excepcional que ja establisquen un preu especial superior al doble dels màsters de l’apartat 2.2 de l’annex I.

3. A este efecte, l’autorització d’estada concedida als estudiants estrangers d’acord amb el Reial decret 557/2011, de 20 d’abril, pel qual s’aprova el Reglament de la Llei orgànica 4/2000, d’11 de gener, sobre drets i llibertats dels estrangers a Espanya i la seua integració social, no equivaldrà a la condició de residents.

4. Estos preus seran aplicables sense perjuí del que es preveu en els acords i els convenis o tractats internacionals en esta matèria i la resta de la normativa vigent.

*Article 7. Pagament*

1. Amb caràcter general, i sense perjuí del que s’assenyala en els apartats següents, els estudiants tindran dret a triar, en el moment de realitzar la matrícula, la manera d’efectuar el pagament dels preus públics entre les següents modalitats:

a) En un sol pagament quan es formalitze la matrícula.

b) De manera fraccionada en dos terminis per imports iguals, que seran ingressats: el primer quan es formalitze la matrícula i el segon abans de l’inici del segon quadrimestre del curs.

c) De manera fraccionada en un màxim de fins a huit terminis, d’acord amb el procediment d’ingrés que establisca cada universitat.

2. Amb caràcter excepcional, i a petició de la persona interessada, la Universitat podrà establir, de manera individualitzada, un fraccionament de pagament diferent, en terminis mensuals durant el període del curs acadèmic, sempre que este pagament s’efectue íntegrament abans de la data d’inici del període d’exàmens corresponents a les matèries sobre les quals l’abonament de la matrícula no s’ha completat.

3. Les universitats podran establir un import mínim del total de la matrícula per a tindre dret a acollir-se a les modalitats de pagament fraccionat i podran condicionar el fraccionament del pagament, en qualsevol de les seues modalitats, a la domiciliació bancària de les quanties ajornades.

4. En el cas dels servicis complementaris acadèmics, el pagament es realitzarà amb anterioritat o en el moment en què es preste el servici. En este cas, no s’aplicarà el fraccionament als servicis assenyalats en l’annex II.

*Article 8. Efectes de la falta de pagament*

1. Quan, per raó de l’impagament d’una matrícula, esta haja sigut objecte d’anul·lació en els dos últims cursos acadèmics, s’exigirà, com a requisit per a l’admissió d’una nova matrícula, el pagament previ del total import d’esta.

2. La falta de pagament, total o parcial, dins del termini i en la forma corresponent, del preu públic comportarà l’anul·lació automàtica de la corresponent matrícula, sense dret al reintegrament de les quantitats que, si és el cas, se satisfacen.

3. Les universitats podran suspendre temporalment l’ús de tots els servicis als estudiants que tinguen pagaments pendents, així com denegar l’expedició de títols, certificats o qualsevol altre document administratiu fins que no s’abonen els imports deguts.

*Article 9. Exempcions per percepció de beca*

1. Els estudiants que reben una beca d’estudis amb càrrec  als pressupostos generals de l’Estat o de la Generalitat en el curs acadèmic corresponent quedaran exempts de pagar l’import per la contraprestació per servicis acadèmics establits en l’annex I que es cobrirà amb l’import de la beca.

2. Els estudiants que, a l’hora de formalitzar la matrícula, no abonen totalment o parcialment els preus públics per haver sol·licitat la concessió d’una beca, si, posteriorment, esta no els és concedida o bé els és revocada, estaran obligats a abonar l’import corresponent a la matrícula formalitzada. L’impagament de l’import esmentat comportarà l’anul·lació de la matrícula en totes les assignatures o crèdits, en els termes previstos en la normativa vigent.

3. Les universitats podran requerir cautelarment l’abonament dels preus públics als estudiants que previsiblement no complisquen els requisits acadèmics establits en la normativa esmentada.

*Article 10. Exempcions per matrícules d’honor i premis extraordinaris*

1. Els estudiants que hagen obtingut matrícula d’honor en el segon curs de Batxillerat o en estudis superiors no universitaris (cicles formatius de grau superior de Formació Professional i d’Arts Plàstiques i Disseny, així com ensenyaments esportius de grau superior) i premis extraordinaris en Batxillerat o en estudis superiors no universitaris quedaran exempts del pagament dels preus públics establits en el present decret, durant el primer curs i per una sola vegada.

2. L’obtenció de la qualificació de matrícula d’honor en una o diverses assignatures superades en cursos anteriors dels mateixos estudis oficials universitaris donarà dret a una bonificació en l’import de la matrícula en el curs següent en què realitzen la matrícula en els mateixos estudis, per una sola vegada, equivalent al nombre de crèdits en què van obtindre la qualificació acadèmica esmentada, multiplicat pel preu establit per al crèdit en primera matrícula dels estudis corresponents, determinat segons les circumstàncies personals i familiars dels estudiants.

No es podrà aplicar el dret a esta bonificació en el cas que la qualificació de matrícula d’honor siga conseqüència d’una convalidació d’assignatures o un reconeixement de crèdits.

*Article 11. Exempcions per reconeixement i transferència de crèdits*

1. Estaran exempts els estudiants de grau que obtinguen el reconeixement de crèdits, que tinguen caràcter bàsic en la titulació d’origen del sistema universitari públic valencià, per estudis universitaris no finalitzats realitzats en la mateixa universitat. Esta exempció s’aplicarà per a un únic canvi de titulació i en un únic sentit, i no serà aplicable quan els estudiants tornen a la titulació en la qual es van matricular inicialment.

2. Així mateix, estaran exempts els estudiants que cursen programes de doble titulació organitzats per les universitats entre titulacions de les universitats públiques valencianes.

3. Estarà exempt de pagament el reconeixement de crèdits resultant de l’adaptació per canvi de pla d’estudis per als estudiants que continuen els seus estudis en un nou grau o màster que extingix els estudis que estaven cursant, d’acord amb la memòria verificada corresponent.

4. Estarà exempt de pagament el reconeixement de crèdits resultants de l’aplicació de programes o convenis de mobilitat subscrits per les respectives universitats.

*Article 12. Altres exempcions*

Resultaran exempts del pagament dels preus públics regulats en el present decret els estudiants que, a l’inici del curs acadèmic, acrediten:

1. Tindre la condició de membres d’una família nombrosa de categoria especial, que haurà d’acreditar-se mitjançant el títol oficial expedit per l’Administració autonòmica, de conformitat amb el que es disposa en el Reial decret 1621/2005, de 30 de desembre, pel qual s’aprova el Reglament de la Llei 40/2003, de 18 de novembre, de protecció a les famílies nombroses.

2. Tindre la condició de membres d’una família monoparental de categoria especial, que s’haurà d’acreditar mitjançant el títol oficial expedit segons el que disposa el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana.

3. Tindre un grau de discapacitat igual o superior al trenta-tres per cent (33%), que haurà d’acreditar-se en els termes previstos en el Reial decret legislatiu 1/2013, de 29 de novembre, pel qual s’aprova el text refós de la Llei general de drets de les persones amb discapacitat i de la seua inclusió social.

4. Ser víctimes del terrorisme, així com els seus cònjuges, parelles de fet o persones que convisquen amb aquelles de manera permanent amb anàloga relació d’afectivitat o descendents del primer grau. Els estudiants que s’acullen a esta disposició hauran d’aportar la corresponent resolució administrativa o judicial que els reconega esta condició, de conformitat amb el que establix la Llei 29/2011, de 22 de setembre, de reconeixement i protecció integral a les víctimes del terrorisme.

5. Tindre la condició de víctimes de la violència de gènere, així com les seues filles i fills menors de 25 anys, i menors subjectes a la seua tutela, guarda o custòdia, a les quals fa referència la Llei orgànica 1/2004, de 28 de desembre, de mesures de protecció integral contra la violència de gènere, i que ho acrediten per qualsevol de les fórmules recollides en la normativa aplicable.

6. Haver estat subjectes al sistema de protecció de menors o al sistema judicial de reeducació, així com en situació d’exclusió social, acreditat per l’òrgan competent.

7. Patir lesions invalidants compreses en l’àmbit aplicable del Reial Decret llei 8/2004, de 5 de novembre, sobre indemnitzacions a les persones participants en operacions internacionals de pau i seguretat, així com ser descendents en primer grau i cònjuges de les persones mortes, la qual cosa haurà d’acreditar-se mitjançant la resolució administrativa per la qual se’ls haja reconegut esta condició.

8. Tindre la condició de persones refugiades o que tenen dret a la protecció subsidiària d’acord amb el que es disposa en la Llei 12/2009, de 30 d’octubre, reguladora del dret d’asil i de la protecció subsidiària, que haurà d’acreditar-se mitjançant la resolució administrativa per la qual se’ls haguera reconegut esta condició.

9. Ser persones beneficiàries de la prestació de l’ingrés mínim vital segons s’establix en la disposició addicional sèptima de la Llei 19/2021, de 20 de desembre, per la qual s’establix l’ingrés mínim vital.

10. Ser persones beneficiàries de la renda valenciana d’inclusió d’acord amb el que es disposa en la Llei 19/2017, de la Generalitat, de renda valenciana d’inclusió.

*Article 13. Bonificacions*

1. Tindran dret a una bonificació del cinquanta per cent (50%) de l’import dels preus públics establits en el present decret els estudiants que acrediten formar part, a l’inici del curs acadèmic, d’una família nombrosa de categoria general. Esta circumstància haurà d’acreditar-se mitjançant el títol oficial expedit per l’administració autonòmica competent, de conformitat amb el que es disposa en el Reial decret 1621/2005, de 30 de desembre, pel qual s’aprova el Reglament de la Llei 40/2003, de 18 de novembre, de protecció a les famílies nombroses.

2. Tindran dret a una bonificació del cinquanta per cent (50%) de l’import dels preus públics establits en el present decret els estudiants que acrediten formar part, a l’inici del curs acadèmic, d’una família monoparental de categoria general. Esta circumstància s’haurà d’acreditar mitjançant el títol oficial expedit per l’administració autonòmica competent, de conformitat amb el que disposa el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana.

3. Quan per causes justificades alienes als estudiants, estos hagen de fer per segona vegada la matrícula dels crèdits corresponents a treballs fi de grau i a treballs fi de màster, s’aplicarà l’import per crèdit per a primera matrícula el segon any i per una sola vegada, sempre que l’estudiant no haja presentat el treball en el curs anterior.

*Article 14. Compensació a les universitats públiques*

Els organismes que concedisquen les beques o ajudes a l’estudi a càrrec dels pressupostos generals de l’Estat, així com la conselleria competent en matèria d’universitats, en el cas de beques a càrrec dels pressupostos de la Generalitat, compensaran a les universitats l’import no satisfet pels estudiants, beneficiats fins on arriben els crèdits autoritzats amb esta finalitat en el seu pressupost de gastos.

*Article 15. Informació als estudiants sobre el cost del servici*

Les universitats han de fer constar en el resguard de matrícula, a l’efecte d’informació, el cost estimat dels servicis acadèmics en els quals els estudiants s’hagen matriculat, indicant expressament que la part del cost de la matrícula no coberta pel preu públic abonat pels estudiants és finançada per la Generalitat.

DISPOSICIÓ ADDICIONAL

*Única. Centres adscrits*

Els centres adscrits abonaran a la universitat a la qual estiguen adscrits el vint-i-cinc per cent (25 %) dels imports establits en l’annex I dels estudiants matriculats en els seus centres respectius, mitjançant un ingrés a la universitat abans de la finalització del curs acadèmic. Els altres preus públics corresponents als servicis complementaris acadèmics establits en l’annex II s’abonaran en la quantia íntegra prevista.

DISPOSICIONS TRANSITÒRIES

*Primera. Estudiants estrangers*

1. Als estudiants estrangers que no tinguen la condició de residents, excloent-ne els nacionals d’estats membres de la Unió Europea i aquells als quals siga aplicable el règim comunitari, que ja tingueren formalitzada la matrícula en algun títol oficial abans del curs acadèmic 2024-2025, no se’ls aplicarà el que diu l’article 4, apartat primer, en la matrícula de la resta d’assignatures d’eixe títol oficial fins a completar-lo.

2. Per al curs acadèmic 2024-2025, als nous estudiants estrangers que no tinguen la condició de residents, excloent-ne els nacionals d’estats membres de la Unió Europea i aquells als quals siga aplicable el règim comunitari, i que formalitzen per primera vegada la seua matrícula, se’ls aplicaran 1,5 vegades els preus establits en l’annex I del present decret, sense que el preu corresponent puga excedir el cent per cent (100 %) del cost del servici acadèmic.

*Segona. Informació del cost estimat dels servicis acadèmics*

La implementació en el resguard de matrícula sobre la informació del cost estimat dels servicis acadèmics en els quals s’hagen matriculat els estudiants haurà de dur-se a terme a partir del curs acadèmic 2026-2027.

DISPOSICIÓ DEROGATÒRIA

*Única*

Es deroga el Decret 118/2023, de 4 d'agost, del Consell, pel qual es fixen les taxes a satisfer per la prestació de servicis acadèmics universitaris per al curs 2023/2024.

DISPOSICIONS FINALS

*Primera. Habilitació per al desplegament*

1. Es faculta la persona titular de la conselleria competent en matèria d’universitats per a dictar quantes disposicions siguen necessàries per al desplegament i l’execució del present decret.

2. S’autoritza la persona titular de la conselleria amb competències en matèria d’universitats per a actualitzar mitjançant l’ordre la relació d’ensenyaments de grau i màster de l’annex III amb la finalitat d’incloure aquells la implantació dels quals s’haja autoritzat després de l’entrada en vigor d’este decret.

*Segona. Entrada en vigor*

Este decret entrarà en vigor l’endemà de ser publicat en el *Diari Oficial de la Generalitat Valenciana*.

  

Ontinyent, 2 d'agost de 2024

Carlos Mazón Guixot

President de la Generalitat

José Antonio Rovira Jover

Conseller d'Educació, Cultura, Universitats i Ocupació

Esta disposició conté annexos. Consulteu-ne la versió en PDF.


Còpia Permalink ELI